Thomas Danielsen (V), 2026-02-25:
Tak for det, formand, og tak for debatten, som hurtigt kommer til at handle om alt muligt andet end valgkort, og det er selvfølgelig også forståeligt, at det kan være svært at dele de to ting op.
Jeg kan også forstå, at der er nogle, der er blevet overraskede over, at man har glemt, at der var den her nødplan i beredskabslovforslaget i december, som er skrevet ind i postloven, som er det, jeg henviser til i Ekstra Bladet.
Jeg kan ikke svare på, om det er formuleret knivskarpt, eller om det kan misforstås, men som jeg sagde på talerstolen i min første runde heroppe, er der tale om en aftale mellem KL og KOMBIT og dao.
Men på trods af det vil jeg gerne svare på spørgsmålet om, hvad det indeholder.
På den måde er det sådan set også meget smukt, at der kommer en ny knætackling i forbindelse med S 555, hvor man så henviser til, at ministeren siger noget misvisende, og at han ikke svarer korrekt og alt muligt.
Det gør jeg selvfølgelig.
Selvfølgelig svarer jeg korrekt.
Jeg blev ikke spurgt til det, ordføreren refererede til jeg blev spurgt om.
Jeg blev spurgt til, om jeg var tryg ved, at dao skulle stå for udsendelsen af valgkort.
Jeg blev ikke spurgt til, hvad der er af nødberedskaber, hvis de ikke lykkes med det.
Derfor svarer jeg på det, jeg bliver spurgt om.
Jeg synes faktisk, det er meget smukt, og jeg insisterer på kun at svare på det, jeg bliver spurgt om, og ikke al mulig udenomssnak.
Jeg har selvfølgelig selv været almindeligt folketingsmedlem og fået svar, som var meget, meget lange, som om der var et eller andet, som skulle forsvinde i tågerne.
Derfor insisterer jeg på at svare på præcis det, jeg bliver spurgt om.
Jeg blev også spurgt om, hvad jeg synes om privatiseringen af posten, eller hvad konsekvensen er, og det spørger jeg så om i svaret ved at sige: Jeg ved ikke rigtig, hvad det så skulle betyde; det skete jo i 2011.
Så jeg svarer præcis på det, jeg bliver spurgt om.
Jeg kan så forstå, at årsagen til, at man henviser til de her eksperter, man gør, hvilket er årsag til forespørgselsdebatten, skyldes en valgforsker med speciale i partiers kommunikation og vælgeradfærd osv.
Jeg troede, at de eksperter, man henviste til, var nogle, som havde med transport eller den slags at gøre, men pyt med det.
Min store pointe er, som jeg også sagde i første runde – og man må gerne fordreje det; jeg synes bare, at det gør det mere mudret for folk – at KOMBIT, som er ejet af KL, står for valgkortene, og det gør de stadig væk, også selv om vi er sidst i debatten.
De har lavet en aftale med dao, og det har ikke noget med mig at gøre, men jeg stiller mig gerne til rådighed og svarer på de spørgsmål, jeg kan.
Det er jo lidt ude af mine hænder, men jeg kan da godt spørge dem, om de vil fremlægge den plan og den aftale, de har lavet.
Så har vi, ansvarlige partier, lavet en nødplan i undtagelsestilfælde, som kan handle om e-Boksnedbrud og andet, hvor vi skal have vigtig kommunikation ud, og hvor vi så i postloven kan bede samtlige postvirksomheder – jeg tror, der er 21 registrerede postvirksomheder i Danmark – om at smide, hvad de har i hænderne og gå i gang med at dele de kasser af breve ud.
Groft sagt kommer det jo ikke til at ske, for 2 millioner husstande er trods alt heller ikke flere husstande for professionelle postvirksomheder og slet ikke, når de kan tage dem i den rækkefølge, hvor de kommer lige efter hinanden.
Så ja, vi har nogle værktøjer, som vi aldrig har haft før, til at håndtere den her situation.
Så lad nu være med at påstå sådan noget med, at man ikke synes, at valgkort er vigtige, at det er et udtryk for, at det er lige meget, og tænk nu, hvis dit og dat.
De valgkort skal ud!
Og det kommer de, for kommunerne har lavet det her udbud, og vi har fået lavet en nødplan i form af den her beredskabsplan, hvor vi kan sætte ind.
Jeg redegjorde for den på talerstolen, og jeg kan godt sætte flere ord på den, når jeg om lidt får nogle spørgsmål igen.